2013.gada 10.septembrī Noteikumi Nr.785

Rīgā (prot. Nr.48 22.§)

**Grozījums Ministru kabineta 2007.gada 11.decembra noteikumos Nr.844 "Noteikumi par valsts nodevu par informācijas saņemšanu no Iedzīvotāju reģistra"**

Izdoti saskaņā ar

Iedzīvotāju reģistra 17.1pantu

1. Izdarīt Ministru kabineta 2007.gada 11.decembra noteikumos Nr.844 "Noteikumi par valsts nodevu par informācijas saņemšanu no Iedzīvotāju reģistra" (Latvijas Vēstnesis, 2007, 201.nr.; 2010, 65.nr.; 2013, 113.nr.) grozījumu un izteikt 2.punktu šādā redakcijā:

"2. Valsts nodevu par informācijas saņemšanu no reģistra maksā šādā apmērā:

2.1. persona, kura vairāk nekā divas reizes kalendāra gadā saņem visu reģistrā esošo informāciju (papīra formā) par sevi un saviem bērniem, kuri jaunāki par 18 gadiem, – 7,11 *euro*;

2.2. persona, kura vairāk nekā divas reizes kalendāra gadā saņem visu reģistrā esošo informāciju (papīra formā) par aizbildnībā vai aizgādnībā esošo personu, – 7,11 *euro*;

2.3. persona, kura saņem šo noteikumu 2.1. un 2.2.apakšpunktā minēto informāciju, kas parakstīta ar drošu elektronisko parakstu, – 5,69 *euro*;

2.4. informācijas saņemšana (papīra formā) par vienas personas datiem, ja informācija sagatavota pēc tās pieprasītāja norādītiem kritērijiem:

2.4.1. piecu darbdienu laikā – 4,27 *euro*;

2.4.2. vienas darbdienas laikā – 8,54 *euro*;

2.4.3. divu stundu laikā – 14,94 *euro*;

2.5. informācijas saņemšana tiešsaistes datu pārraides režīmā par vienas personas datiem, ja informācija sagatavota pēc tās pieprasītāja norādītiem kritērijiem:

2.5.1. akreditētam uzticamam sertifikācijas pakalpojumu sniedzējam – 0,50 *euro*;

2.5.2. citām personām, kas nav minētas šo noteikumu 2.5.1.apakšpunktā, – 1,14 *euro*;

2.6. informācijas saņemšana triju darbdienu laikā par vienas personas datiem, ja informācija sagatavota pēc tās pieprasītāja norādītiem kritērijiem un parakstīta ar drošu elektronisko parakstu, – 2,13 *euro*;

2.7. statistiskas informācijas rakstiska saņemšana – 1,64 *euro* viena A4 formāta lappuse."

2. Noteikumi stājas spēkā 2014.gada 1.janvārī.

Ministru prezidents Valdis Dombrovskis

Iekšlietu ministrs Rihards Kozlovskis